text: Acord per impulsar la cooperació i el voluntariat entre els més joves | BonDia Diari digital d'Andorra.
  Sota el lema Planeta Voluntariat, aquesta iniciativa, impulsada per Carnet Jove Andorra, que és qui s'encarregarà de difondre la campanya, s'allargarà fins al desembre vinent i durant aquest temps els joves podran informar-se sobre les propostes de voluntariat que es poden realitzar tant a Andorra com a l'estranger en àmbits com ara la salut, els afers socials o el medi ambient. També es publicaran altres informacions d'interès, com per exemple les implicacions de ser cooperant, el voluntariat en línia o quina relació té el voluntariat amb l'Agenda 2030. A més, amb la finalitat de donar a conèixer de primera mà la tasca i l'experiència dels voluntaris del país, s'utilitzaran les xarxes socials per difondre el testimoni de joves que actualment col·laboren amb associacions, entitats socials i ONG.
  Per donar més visibilitat a la campanya, el ministeri i les quatre entitats col·laboradores han organitzat un concurs adreçat a joves d'entre 18 i 30 anys que hauran de presentar un projecte (escrit o audiovisual) de voluntariat o convèncer de llur voluntat i interès de participar en un voluntariat internacional.